6. Rammeaftale 2023-2024 (Åben)
Tidl. politisk behandling SS-U, 07.06.22, pkt. 5, BS-U, 07.06.22, pkt. 6
Forventet sagsgang
SS-U, BS-U, ØK, BY
Lovgrundlag
SAGENS INDHOLD
Byrådet skal i denne sag tage stilling til rammeaftalen på det specialiserede social- 
og specialundervisningsområde for 2023-24.
Kommunerne i den midtjyske region og Region Midtjylland indgår hvert andet år en rammeaftale om 
samarbejdet på det specialiserede social- og specialundervisningsområde. Formålet med rammeaftalen er 
at sikre fælles principper for styring og udvikling på det sociale område på tværs af kommuner og regionen.
Rammeaftalen har været behandlet i Kommunekontaktrådet (KKR) [adresse], som på møde 22. 
november 2022 besluttede, at udkastet til aftalen skulle sendes til godkendelse i de midtjyske kommuners 
byråd og i Regionsrådet. Udkastet er vedlagt som bilag.
Rammeaftalen består af to dele. Den ene omhandler udvikling og koordinering af udbud og efterspørgsel 
af tilbud til borgere på det specialiserede social- og specialundervisningsområde i det midtjyske område. 
Den anden del indeholder en styringsaftale, der bl.a. fastlægger de fælles økonomiske rammer og 
principper for de specialiserede tilbud.
Visionen for Rammeaftalen er, at der på tværs af de midtjyske kommuner og region samarbejdes om fire 
fælles mål for borgerne:

Borgeren har størst muligt ansvar og indflydelse på eget liv med fokus på livskvalitet og mestring.

Indsatser hænger sammen og skabes sammen med borgeren – hele vejen rundt.

Borgerens ressourcer kommer i spil og skaber værdi i en tidlig og fokuseret indsats.

Alle er en del af et fællesskab.
I forhold til udvikling og koordinering af udbud og efterspørgsel af tilbud til borgere på det specialiserede 
social- og specialundervisningsområde sætter kommunen og regionen fokus på to fælles 
udviklingsområder, der videreføres fra Rammeaftalen 2021-22:
1.
Den nære psykiatri
2.
Borgere med komplekse udfordringer.
Derudover vil udviklingen på området følge de forestående nationale reformer på det sociale område, 
herunder evaluering af det specialiserede socialområde, specialeplan for organisering af den 
specialiserede indsats og psykiatriplanen.
Kommunerne og Region Midtjylland har haft mulighed for at komme med input til udviklingsområder i 
Rammeaftalen. Social- og Sundhedsudvalget og Børne- og Skoleudvalget har på deres møder i juni 2022 
drøftet forslag til udviklingsområderne. Begge udvalg godkendte de foreslåede udviklingsområder.
[adresse]: EMN-2022-01121
Dok-ID: 3463690
Sagsbehandler: emml
Byråd
28. februar 2023  19:00
Som en del af styringsaftalen har de midtjyske kommuner og Region Midtjylland indgået en aftale om 
udvikling af taksterne i perioden [adresse]:
1.
Taksterne kan ikke stige i perioden.
2.
Aftalen gælder i perioden 2023-24 med mulighed for forlængelse, hvilket aftales i forbindelse med 
udarbejdelse af rammeaftalen for 2025-26.
3.
De kommuner, der ikke har levet op til den aftalte reduktion i takstaftalen for 2019-22, skal sikre at det 
sker i [adresse].
4.
Det er desuden aftalt, at kommuner og region i fællesskab udarbejder et overblik over udviklingen i 
den samlede økonomi på det specialiserede socialområde, herunder udviklingen i 
tillægstakster/takstniveauer samt andre forhold, der har betydning for udgiftsudviklingen på det 
specialiserede socialområde, fx udviklingen i antallet af borgere med behov for støtte.
5.
Arbejdet kan ses i sammenhæng med arbejdet omkring udviklingsområdet i rammeaftalen 2023-24 
omkring borgere med særlige komplekse problemstillinger.
I den seneste takstperiode har nogle kommuner sparet penge ift. det aftalte, mens andre har haft større 
udgifter. Aftalen kompenserer ikke kommuner for et evt. tab i den seneste takstperiode, lige som at den 
heller ikke modregner kommuner, der måtte have haft et overskud. Desuden gælder, at den enkelte 
kommune/region samlet set skal overholde aftalen. Takststigninger er således mulige på tilbudsniveau.
Favrskov Kommune har på voksenområdet 274 bo- og dagtilbudspladser, der reguleres af Rammeaftalen. 
Heraf forventes ca. 40 % af pladserne solgt til borgere fra andre kommuner i 2023. 
VURDERING
Social og Sundhed og Børn og Kultur vurderer, at de to forslag til udviklingsområder i Rammeaftalen sætter 
en god retning for udviklingen på det specialiserede socialområde. 
Fortsættelsen af udviklingsområdet ”den nære psykiatri” vurderes både vigtig og relevant. Den seneste 
sundhedsprofil, der er en regional spørgeskemaundersøgelse foretaget i foråret 2021, viser, at 14 pct. af 
Favrskov Kommunes borgere over 16 år har en psykisk lidelse i form af enten angst eller depression. 
Desuden vurderes fortsættelsen af udviklingsområdet ”borger med komplekse udfordringer” at være aktuel 
og relevant. [adresse] oplever fortsat en stigning i antallet af borgere med komplekse 
udfordringer (fx borgere med autismespektrumforstyrrelser og dobbeltdiagnoserede borgere). Dette gælder 
både på børne- og ungeområdet samt voksenområdet. Social og Sundhed bemærker i forlængelse heraf, 
at der fortsat er en udfordring i at finde egnede tilbud til borgere med komplekse udfordringer, herunder 
særligt borgere, der er stærkt udadreagerende, hjerneskadede og/eller har diagnoser inden for 
autismespektret. Udfordringen består ligeledes i de ofte større geografiske afstande til de egnede tilbud, 
der skaber problematikker både ift. samarbejdet med pårørende samt borgernes tilknytning til det lokale 
miljø og netværk.
Rammeaftalen har været i høring i Handicaprådet i perioden 11. – 24. januar 2023. Handicaprådets 
høringssvar er vedlagt som bilag.
Handicaprådet bemærker i deres høringssvar, at den aktuelle situation på specialundervisningsområdet 
vidner om, at samarbejdet mellem kommunerne må betragtes som ikke eksisterende eller brudt sammen. 
Samtidig bemærker rådet, at Rammeaftalen for 2023-24 minder om den nuværende aftale, som ikke har 
medført synlige ændringer. Handicaprådet tilføjer, at Rammeaftalen alene har fokus på økonomistyring, 
hvorfor aftalen ikke forventes at kunne ændre på de tiltagende kritiske forhold.
Social og Sundhed samt Børn og Kultur bemærker, at rammeaftalen består af to dele: En styringsmæssig 
del og en udviklings- og koordineringsmæssig del. De ændringer, der er indskrevet ift. den tidligere aftale, 
vedrører den økonomiske styring i samarbejdet mellem de midtjyske kommuner og Region Midtjylland. Når 
det ift. udviklingsdelen af aftalen er valgt at fastholde fokuspunkterne, skyldes det dels, at der pga. 
coronaepidemien ikke har været tilstrækkelig mulighed for at indfri målene indenfor den forrige 
aftaleperiode, og dels at de to fokuspunkter fortsat er aktuelle.
Som eksempel på det manglende samarbejde, nævner Handicaprådet, at udbyderkommuner på 
specialundervisningsområdet udbyder pladser til høje priser eller helt afviser elever fra nabokommuner.
Børn og Kultur bemærker, at priserne på specialundervisningsområdet ikke er en del af aftalen om takster 
i Rammeaftalen. Området er i stigende grad presset af mangel på pladser i specialskolerne. På den 
baggrund forbereder Børn og Kultur forslag til byrådet om at etablere en specialskole i [adresse].
I forhold til bo- og aktivitetstilbud bemærker Handicaprådet, at der i et konkret tilbud til borgere med 
komplekse udfordringer er mange borgere på venteliste, og at manglende samarbejde mellem 
kommunerne gør, at der ikke iværksættes tiltag for at imødekomme efterspørgslen. Social og Sundhed 
bemærker, at Favrskov Kommune visiterer borgere til konkrete tilbud, når de, ud fra en faglig vurdering, er 
egnet. Det bemærkes desuden, at der er et løbende samarbejde mellem kommunerne om 
botilbudskapaciteten, herunder også om brugen af det konkrete tilbud.
ØKONOMI
Styringsaftalen fastsætter rammerne for styring af økonomi- og kapacitetsudviklingen på de omfattede 
tilbud. Som en del heraf fastsætter takstaftalen udviklingen i taksterne i perioden 2023-24.
INDDRAGELSE
Udkastet til Rammeaftalen er udarbejdet i samarbejde mellem de 19 midtjyske kommuner og Region 
[adresse].
Sagen har været i høring hos Handicaprådet. 
INDSTILLING
Direktøren for Social og Sundhed og direktøren for Børn og Kultur indstiller til Byrådet:
1.
At Rammeaftalen på det specialiserede social- og specialundervisningsområde for 2023-24 
godkendes.
BESLUTNING
Social- og Sundhedsudvalget, 7. februar 2023:
Fraværende: Ingen
Indstilles godkendt.
Børne- og Skoleudvalget, 7. februar 2023:
Fraværende: Bruno Gregersen
Indstilles godkendt.
Økonomiudvalget, 21. februar 2023:
Fraværende: Ingen
Indstilles godkendt.
Byrådet, 28. februar 2023:
Fraværende: Ingen
Godkendt.
Bilag
1.
Udkast til rammeaftale 2023-2024 (3470565)
2.
Handicaprådets høringssvar Rammeaftale 2023-24 (3493381)
